На основу члана 4. Правилника о наградама у области науке у Босни и Херцеговини за успјехе на међународном плану („Службени гласник БиХ“ број 28/18) Министарство цивилних послова Босне и Херцеговине објављује

**К о н к у р с**

**за додјелу “Награде за науку” за успјехе на међународном плану у 2017. години**

**I Предмет конкурса**

Предмет конкурса је додјела “Награде за науку“ за успјехе на међународном плану у 2017. години(у даљем тексту: Награда за науку).

**II Средства**

Висина новчане награде за науку износи десет просјечних плата у Босни и Херцеговини из претходне године.

Награда за науку додјељује се у облику плакете и новчане награде.

Награда за науку додјељује се једном годишње.

Награда за науку се може кандидату додијелити само једном.

**III Право на подношење приједлога за додјелу Награде за науку**

Право да поднесу приједлог за додјелу Награде за науку имају: академије наука и умјетности, универзитети, научноистраживачки институти као и појединци, преко министарстава надлежних за науку и Владе Брчко дистрикта Босне и Херцеговине.

Један предлагач може доставити приједлог само једног кандидата.

Приједлог за додјелу Награде за науку доставља се са писаним образложењем министарствима надлежним за науку и Влади Брчко дистрикта Босне и Херцеговине, који исте прослијеђују Министарству цивилних послова Босне и Херцеговине.

Уз писано образложење достављају се сљедећа документа:

1. биографија кандидата,
2. увјерење о држављанству кандидата,
3. рјешење о регистрацији (ако се ради о институцији),
4. податке о дјелатности кандидата и остварењима и достигнућима у науци и истраживању на међународном плану.

Уз приједлог, предлагач доставља оригинале или овјерене копије докумената из којих се виде постигнути резултати.

Приједлог се неће узети у разматрање ако:

1. документација није потпуна,
2. приједлог нема образложења,
3. предлагач достави приједлог за више кандидата.

**IV Критерији за вредновање пристиглих приједлога**

Награда за науку додјељује се научном раднику држављанину Босне и Херцеговине или научноистраживачкој институцији из Босне и Херцеговине за изузетно успјешан рад у области науке и изузетно остварени резултат/е на међународном плану, при чему се узима у обзир изузетно научно остварење, те допринос развоју и популаризацији науке и презентовању Босне и Херцеговине на међународном плану.

Приликом разматрања пристиглих приједлога, а у складу са Упутством о методолошком оквиру и принципима за израду правилника о минималним увјетима за избор у научна звања („Службени гласник БиХ“, број 47/12), вредноват ће се:

1. монографије, монографске студије, тематски зборници, лексикографске и картографске публикације међународног значаја,
2. радови објављени у научним часописима међународног значаја,
3. зборници међународних научних скупова,
4. патенти, ауторске изложбе, руковођење пројектима, менторство (на међународном нивоу).

**V Поступак додјеле Награде за науку**

Министарство објављује Конкурс за додјелу Награде за науку.

Вијеће за науку Босне и Херцеговине (у даљем тексту: Вијеће) утврђује коначан приједлог за додјелу Награде за науку.

Рјешење о додјели Награде за науку доноси министар цивилних послова на основу коначног приједлога Вијећа.

**VI Рокови**

Јавни конкурс остаје отворен 30 дана од дана објављивања у “Службеном гласнику БиХ”.

Након истека рока приједлози се неће узимати у разматрање.

**VII начин достављања:**

**Наведена документација се доставља у затвореној коверти, на начин како је то горе наведено,  ИСКЉУЧИВО ПУТЕМ ПОШТЕ, Министарству, са назнаком:**

**“Јавни kонкурс**

**за додјелу Награде за науку за успјехе на међународном плану у 2017. години”**

**Министарство цивилних послова,**

**Трг БиХ 1, 71 000 Сарајево“.**